Notă informativă

la proiectul Hotărîrii Guvernului “Cu privire la completarea Hotărîrii Guvernului nr. 39 din 26 ianuarie 2009 „Pentru aprobarea Regulamentului cu privire la modul de finanțare din bugetul de stat a programelor, proiectelor sau acțiunilor culturale desfășurate de asociațiile obștești””

 Proiectul de hotărîre a Guvernului este elaborat și prezentat în scopul neadmiterii abaterilor de la cadrul normativ în cazul Centrului Național de Informare și Reabilitare al Asociației Obștești “Societății orbilor din Moldova” și Casei Republicane de Cultură a Surzilor din Moldova.

Anual, în bugetul Ministerului Culturii sunt prevăzute alocații bugetare în scopul susținerii desfășurării proiectelor și programelor culturale de către asociațiile obștești.

Mecanismul de acordare a suportului financiar din partea statului în scopul sus-menționat este stabilit prin Hotărîrea Guvernului nr. 39 din 26 ianuarie 2009 „Pentru aprobarea Regulamentului cu privire la modul de finanţare din bugetul de stat a programelor, proiectelor sau acţiunilor culturale desfăşurate de asociaţiile obşteşti”.

Începînd cu anul 2008, anual, din contul alocațiilor bugetare prevăzute Ministerului Culturii în scopul susținerii desfășurării proiectelor și programelor culturale de către uniunile de creație, este finanțată activitatea curentă a Centrului Național de Informare și Reabilitare al Asociației Obștești “Societății orbilor din Moldova” și Casei Republicane de Cultură a Surzilor din Moldova – organizații nebugetare.

În contextul dat, este de menționat faptul, că în conformitate cu Hotărîrea Curții de Conturi nr.22 din 26 aprilie 2013 “Privind Raportul de audit al regularității exercițiului bugetar 2012 și gestionării patrimoniului public la Ministerul Culturii și unele instituții din subordine”, în lipsa prezentării proiectelor/programelor culturale, în anul 2012 au fost finanțate din contul alocațiilor de la bugetul de stat pentru susținerea proiectelor cultural ale asociațiilor obștești.

 Astfel, Ministerul Culturii este lipsit de temei legal de a finanța necondiționat activitatea asociațiilor respective, acestea urmînd să beneficieze de mijloace bugetare, în strictă conformitate cu prevederile Regulamentului sus-menționat.

 În acest context, se propune suplimentarea hotărîrii cu prevederi care ar stabili modul de finanțare a Centrului Național de Informare și Reabilitare al Asociației Obștești “Societății orbilor din Moldova” și Casei Republicane de Cultură a Surzilor din Moldova prin transferuri directe prevăzute în bugetul Ministerului Culturii.